Horvaatia esitas Euroopa Liidu liikmeks saamise taotluse 2003. aasta veebruaris. Pärast Euroopa Komisjoni 2004.  aasta aprilli positiivset arvamust ja soovitust tegi Euroopa Ülemkogu 2004. aasta juunis otsuse Horvaatia kandidaatriigiks arvamise kohta. Euroopa Ülemkogu otsustas 2004. aasta detsembris, et ühinemisläbirääkimisi alustatakse 17. märtsil 2005, tingimusel et Horvaatia teeb täielikku koostööd Haagis asuva ÜRO endise Jugoslaavia asjade rahvusvahelise kriminaalkohtuga (EJRK). Kuid nõukogu otsustas 2005. aasta märtsis, nii nagu oli leidnud ka Haagi kohtu peaprokurör, et Horvaatia ei tee EJRKga täielikku koostööd.  Horvaatia jaoks olulise ja positiivse märgina võttis EL siiski vastu läbirääkimisraamistiku. Seega tuli Horvaatial enne läbirääkimiste alustamist kõrvaldada ainus järelejäänud takistus ja võtta tõhustatud meetmeid kohtuga täieliku koostöö tagamiseks. Kuna hiljem leiti, et see viimane takistus on kõrvaldatud, avati ühinemisläbirääkimised Horvaatiaga ametlikult 3. oktoobril 2005. Nõukogu kinnitas oma järeldustes siiski, et kui koostöö EJRKga osutub mingil ajahetkel vähem kui täielikuks koostööks, siis võib see viia läbirääkimiste peatamiseni.